CC 20220801
Бистиҥ ороон, бистиҥ Конституция, бистиҥ јӧбис - altaicholmon\nЭртен, јаан изӱ айдыҥ 1-кы кӱнинде, РФ-тыҥ Конституциязына тӱзедӱлер кийдирери аайынча Текшироссиялык ӱнбериштиҥ кӱни ӧдӧр.\nЧокымдап айткажын, орооныстыҥ Тӧс јасагына тӱзедӱлер кийдирери аайынча текшироссиялык ӱнбериш кичӱ изӱ айдыҥ 25-чи кӱнинеҥ ала башталган ла јаан изӱ айдыҥ 1-кы кӱни бу тӱӱкилик учурлу керектиҥ ӧдӧтӧн калганчы кӱни болор.\nБу јаан керек-јаракла колбой Алтай Республикада 236 талдаачы участок, олордыҥ кажызында ла 6-даҥ ала 10-го јетире јондык ширтеечилер (наблюдательдер) иштейт.\nОроонныҥ Конституциязына кубулталар кийдирери јанынаҥ текшироссиялык ӱнбериш коронавирустыҥ пандемиязыныҥ ӧйине келижип калган учун талдаачы участоктор таҥынаҥ коруланарыныҥ эдимдериле толо јеткилделген. Айдарда, ӱнбереечилердиҥ бастыразы коронавирустаҥ коруланар эдимдерле јеткилделет. Олорго медицинаныҥ маскалары ла перчаткалар, таҥынаҥ башка ручкалар база берилет. Кезик участоктор тышкартына кӧчӱрилгенин, бастыра ла участоктордо дезинфекция ӧткӱрилип турганын темдектеер керек.\nКош-Агаш ла Улаган аймактардыҥ ыраак јурттарында јадып турган улус, службазын Кош-Агаш, Улаган ла Кӧксуу-Оозы аймактарда ӧдӱп турган пограничниктер, јайгы турлуларда јайлаган малчылар ла кордондордо иштеген егерьлер Россия Федерацияныҥ Конституциязына кубулталар кийдирери јанынаҥ ӱнбериште бойлорыныҥ ӱндерин кичӱ изӱ айдыҥ 18-25 кӱндеринде озолондыра берип салган.\nРФ-тыҥ Конституциязына кубулталар кийдирери јанынаҥ текшироссиялык ӱнбериште ӱнин бербеген кижи шак бӱгӱн эмезе эртен граждан молјузын бӱдӱрер аргалу. Бастыра улусты ӱнбериште туружарына кычырадыс!